’n Beter beskrywing is daar kwalik vir tannie Hetta Neetling. Sy is 80 jaar oud en is ’n inwoner van Ons Eie – Ouetehuis van die SAVF in Delmas. Ek het tannie Hetta baie jare gelede leer ken, toe sy nog die bibliotekaresse vir ons dorp se biblioteek was. Sy was die tannie waarheen al die kinders in die dorp gehardloop het, as daar ’n taak by die skool was, want tannie Hetta het presies geweet waar om die beste inligting vir elke kind en vir elke taak uit te grawe! Vir die grootmense kon sy onmiddelik van elke nuwe vrystelling vertel en kon sy jou dadelik vertel of dit ’n goeie boek was of nie. Sy sê haar beroep as bibliotekaresse was vir haar vervullend en stimulerend.
En skielik is tannie Hetta onmisbaar in Ons Eie. Sy dra ’n glasie water aan, sy help iemand uit die bed uit of in die rolstoel in. Sy benut die geleentheid om in die siekeafdeling Godsdiens te hou vir die inwoners. Sy gaan sit sommer iewers by iemand vir ’n geselsie. Sy gee aan of sy dra aan – en sy gee ’n oor om te luister waar eensaamheid roep. “Om iemand anders se oë, bene, ore en hande te wees, is ’n suiwere voorreg” – aldus tannie Hetta. Sy behartig ook die biblioteek van Ons Eie – hoe dan nou anders!
Tannie Hetta sê: Ek het ’n wonderlike bediening in Ons Eie gekry en doen dit uit dankbaarheid vir my goeie gesondheid en liggaamskragte wat dit nog toelaat.